ORDE do 14 de abril de 2004 pola que se clasifica como de interese científico sanitario a Fundación Pública Galega de Medicina Xenómica.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 27/04/2004

Visto o expediente de clasificación da Fundación Pública Galega de Medicina Xenómica, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Pública Galega de Medicina Xenómica foi constituída en escritura pública outorgada en Santiago de Compostela o día nove de marzo de dous mil catro, ante o notario Manuel Peregil Cambón co número de protocolo douscentos noventa e sete, polo conselleiro de Sanidade da Xunta de Galicia, José María Hernández Cochón, que intervén en nome e representación do Servicio Galego de Saúde.
3. O obxecto da fundación, segundo establece o artigo cinco dos estatutos, é o desenvolvemento de actividades relacionadas coa medicina molecular, entendida como o coñecemento sobre os xenes humanos, na que conflúen varias disciplinas das ciencias da saúde, xerado a partir da incorporación das distintas técnicas moleculares consecuencia dos avances nas áreas da xenética humana, a biotecnoloxía, a terapia xénica, a farmacoxenética ou a inmunoloxía molecular, así como o coñecemento e as aplicacións derivadas do proxecto xenoma humano.
4. O padroado da fundación estará integrado segundo se especifica no artigo dez dos estatutos.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese científico sanitario da Fundación Pública Galega de Medicina Xenómica, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese científico sanitario e a súa adscrición á Consellería de Sanidade.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de
autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas a finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 13 de abril de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese científico sanitario a Fundación Pública Galega de Medicina Xenómica adscribíndoa á Consellería de Sanidade que exercerá plenamente o protectorado sobre ela.
Santiago de Compostela, 14 de abril de 2004.
Jaime Pita Varela
Conselleiro da Presidencia, Relacións Institucionais
e Administración Pública